SKRIFTLIG FORESPØRGSEL E-0585/02

af Jacqueline Foster (PPE-DE) til Kommissionen

(5. marts 2002)

Om: Posttjenester

EU's postsektor lider af meget lidt reel konkurrence mellem virksomhederne. De nationale monopoler dominerer fuldstændig deres hjemmemarkeder. Brugerne, dvs. forbrugerne, har normalt kun en tjenesteyder at henvende sig til. I fravær af liberalisering og ægte konkurrence forhindres markedsmekanismerne, med meget få undtagelser, i at skabe et nedadgående tryk på priserne for fundamentale posttjenester.

Forskellene mellem priserne og de mest fundamentale posttjenester i EU er ganske slående. Tyske forbrugere betaler 223 % af, hvad spanske forbrugere betaler for en tilsvarende tjeneste (brev 20 g). I Tyskland er standardprisen for et 20 g brev 0,56 EUR. Tysklands befolkningstæthed er 230 indbyggere pr. km2. De tilsvarende tal for Spanien er 0,24 EUR og 78 indbyggere pr. km2. Forskellene i EU for så vidt angår befolkningstæthed kan ikke forklare prisforskellene. Ydermere skal det bemærkes, at det tyske postvæsen, Deutsche Post, har bekendtgjort, at det ønsker at hæve posttaksterne for breve.

Uden reel konkurrence mellem postvirksomhederne i EU er det umuligt for forbrugerne at vurdere, om det, de betaler for de fundamentale posttjenester, er berettiget. De betydelige forskelle mellem brevtaksterne i EU viser klart, at forbrugerne i visse medlemsstater betaler for meget. Da postdirektivet som et af dets vigtigste mål har at give EU-borgerne posttjenester til overkommelige priser, ser det ud til, at EF ikke når dette mål.

Kan Kommissionen redegøre for, hvad den for øjeblikket foretager sig, og hvad den agter at gøre i fremtiden for at takle problemet vedrørende de forskellige brevtakster i EU og de underliggende årsager til disse forskelle for at sikre, at forbrugerne ikke betaler for meget?

Samlet svarafgivet på Kommissionens vegne af Frederik Bolkesteinpå skriftlige forespørgsler E-0585/02 og E-0586/02

(23. marts 2002)

Som oplyst i svaret på det ærede medlems spørgsmål E-0584/02 skal medlemsstaterne i henhold til postdirektivet(1) sikre, at taksterne for posttjenester på befordringspligtområdet er overkommelige og står i forhold til omkostningerne. Det er først og fremmest medlemsstaterne, der skal påse, at dette krav opfyldes.

For at sikre, at disse principper overholdes, overvåger Kommissionen løbende udviklingen i posttaksterne i medlemsstaterne, og den vil om fornødent gribe ind, enten på grundlag af postdirektivet eller på grundlag af konkurrencebestemmelserne.

Der synes ikke i øjeblikket at være grundlag for at indføre et system til sammenligning af posttaksterne mellem medlemsstaterne svarende til det system, som Kommissionen har for bilpriser.

Da posttaksterne fastsættes af medlemsstaterne selv, vil prissammenligninger i høj grad afspejle den lovgivningsmæssige strategi i de forskellige medlemsstater. Prisforskelle, som skyldes administrative beslutninger om priserne, vil ikke give oplysninger om konkurrencesituationen på de forskellige markeder eller afdække mistanke om brud på EU's konkurrenceregler. Da de befordringspligtige virksomheder i de fleste medlemsstater har et omfattende postmonopol, er der endnu ikke et velfungerende indre marked for posttjenester. Et prissammenligningssystem vil derfor ikke gøre det lettere for Kommissionen at gøre noget ved konkurrenceforvridninger i det indre marked.

Kommissionen finder derfor, at dens nuværende prisovervågningssystem og dens indgriben i individuelle sager er tilstrækkeligt til at sikre, at priserne er overkommelige, og at forbrugerne ikke betaler for meget.

Endelig forventer Kommissionen, at de foreslåede lovgivningsmæssige foranstaltninger om øget konkurrence på postmarkederne gradvis vil skabe et nedadgående pres på posttaksterne og begrænse prisforskellene.

(1) Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet, EFT L 15 af 21.1.1998.